Φλουμινένσε ΦΚ

Η Φλουμινένσε ΦΚ (πορτογαλικά: Fluminense FC‎‎, προφέρεται: [flumiˈnẽsi]) αποτελεί το ποδοσφαιρικό τμήμα του ομώνυμου αθλητικού συλλόγου και μία από τις τέσσερις μεγάλες ομάδες του Ρίο ντε Τζανέιρο στη Βραζιλία. Συμμετέχει στην Α' κατηγορία ποδοσφαίρου της χώρας. Αγωνίζεται σε διάφορα στάδια του Ρίο ντε Τζανέιρο αλλά και στο στάδιο «Μαρακανά» της Βραζιλίας, χωρητικότητας 78.838 θέσεων. Ο μεγαλύτερος της αντίπαλος είναι η συμπολίτισσα Φλαμένγκο. Το ντέρμπι ονομάζεται Φλα-Φλου («Fla-Flu»). Η Φλουμινένσε είναι κάτοχος τεσσάρων πρωταθλημάτων, ενός πρωταθλήματος Γ' Βραζιλίας, ενός Κυπέλλου Βραζιλίας και 33 πρωταθλημάτων Καριόκα. Σε διεθνές επίπεδο, έχει κατακτήσει μία φορά το Κόπα Λιμπερταδόρες το 2023 και μία φορά το Ρεκόπα Σουδαμερικάνα το 2024. Είναι μία από τις πιο δημοφιλείς ομάδες της Βραζιλίας κατέχοντας βάσει έρευνας ινστιτούτου το 2024, 7,2 εκατ. υποστηρικτές, κατέχοντας την 11η θέση στη χώρα. Ιστορία Ιδρύθηκε στις 21 Ιουλίου 1902 από τον Όσκαρ Κοξ ο οποίος ήταν Βραζιλιάνος βρετανικής καταγωγής. Το όνομα της είναι ένα δημωνύμιο για τους κατοίκους της πολιτείας του Ρίο. Αν και ο σύλλογος ιδρύθηκε όντας αμιγώς ποδοσφαιρικός, η Φλουμινένσε διατηρεί τμήματα σε παραπάνω από 16 άλλα αθλήματα. Τα χρώματά της είναι το πράσινο, το βυσσινί και το λευκό. Η εμφάνιση της είναι βυσσινί με πράσινες κάθετες ρίγες, λευκά σορτσάκια και λευκές κάλτσες. Αυτός ο συνδυασμός διατηρείται από το 1920. Σε ορισμένα ματς (συνήθως εκτός έδρας), τα σορτσάκια και οι κάλτσες είναι βυσσινί. Την πρώτη μεγάλη διάκριση της ομάδας σε διεθνές επίπεδο αποτελεί η πορεία στο Κόπα Λιμπερταδόρες και ο τελικός του 2008 με τη Λίγκα Κίτο που κέρδισε την Φλουμινένσε στα πέναλτι. Το 2015 η Φλουμινένσε αποκτά τον πρώην διεθνή και κάτοχο Παγκοσμίου Κυπέλλου Ροναλντίνιο. Άλλοι παίκτες που έχουν παίξει στη Φλουμινένσε είναι και οι Ντέκο, Φρεντ, Ριβελίνο, Κάρλος Αλμπέρτο, Ρομάριο, Τιάγκο Σίλβα, Νενέ, Ρισάρλισον, Κάρλος Καστίλιο, Εζέκιελ Γκονζάλες, Μπελέτι. Στις 23 Μαΐου 2012 η Φλουμινένσε αποκλείστηκε στα ημιτελικά του Κόπα Λιμπερταδόρες από την Μπόκα Τζούνιορς. Η Φλουμινένσε κατέκτησε το πρωτάθλημα νικώντας 3-2 την Παλμέιρας και αφήνοντας πέντε βαθμούς ως δεύτερη την Ατλέτικο Μινέιρο. Αυτό είναι και το τελευταίο πρωτάθλημα της μέχρι στιγμής. Το 2013 στην τελευταία αγωνιστική του πρωταθλήματος, η ισοπαλία απέναντι στην Μπαία, ισοδυναμούσε με μαθηματικό υποβιβασμό της ομάδας που μόλις πριν έναν χρόνο είχε πάρει το πρωτάθλημα. Όμως οι Πορτουγκέζα και Φλαμένγκο στους αγώνες με Γκρέμιο και Κρουζέιρο αντίστοιχα, χρησιμοποίησαν αντικανονικούς παίκτες. Έτσι, με ποινή αφαίρεσης τεσσάρων πόντων, η Φλουμινένσε απέφυγε τον υποβιβασμό. Το 2020 τερμάτισε 5η στο εθνικό πρωτάθλημα Μπραζιλεϊράο. Το 2021 η Φλουμινένσε μετά από 8 χρόνια απουσίας, συμμετέχει στο Κόπα Λιμπερταδόρες. Προκρίθηκε στη φάση των 16 ως πρωτοπόρος του ομίλου της και πάνω από την αργεντίνικη Ρίβερ Πλέιτ. Παρόλα αυτά αποκλείστηκε στους «8» του θεσμού από τη Μπαρτσελόνα Γκουαγιαγκίλ εξαιτίας των εκτός έδρας γκολ. Το 2023 ήταν μία ονειρική χρονιά για τους φίλους της Φλουμινένσε. Με την καθοδήγηση του Φερνάντο Ντινίζ στον πάγκο της ομάδας και με τις καταπληκτικές εμφανίσεις παικτών όπως ο Μέλο, ο Κάνο και ο Μαρσέλο, οι τρικολόρ κατέκτησαν πρώτα το Πρωτάθλημα Καριόκα που ήταν ο 33ος τίτλος της ιστορίας της ομάδας απέναντι στην μεγάλη της αντίπαλο Φλαμένγκο και με την δεύτερη συμμετοχή της σε τελικό τα τελευταία 15 χρόνια, κατέκτησε επιτέλους και το Κόπα Λιμπερταδόρες με νίκη 2-1 στην παράταση απέναντι στην Μπόκα Τζούνιορς από την Αργεντινή. Συμμετείχε και στο Παγκόσμιο Κύπελλο Συλλόγων όπου τερμάτισε στην 2η θέση αφού έχασε στον τελικό από την Μάντσεστερ Σίτι, κάτοχο του Τσάμπιονς Λιγκ, με σκορ 4-0. Το 2024 συνέχισε να πρωταγωνιστεί αρχικά κατακτώντας το πρώτο της Ρεκόπα Σουδαμερικάνα απέναντι στην κάτοχο του Κόπα Σουδαμερικάνα για το 2023 ΛΝΟ Κίτο από το Εκουαδόρ, επικρατώντας με συνολικό σκορ 2-1 σε διπλούς αγώνες και στην 2η συνεχόμενη συμμετοχή της στο Κόπα Λιμπερταδόρες πέρασε πρώτη από την φάση των ομίλων αλλά στην συνέχεια αποκλείστηκε στους "8" από την Ατλέτικο Μινέιρο. Στο πρωτάθλημα Βραζιλίας δεν τα πήγε πολύ καλά και στην μεγαλύτερη διάρκεια του ήταν στην ζώνη του υποβιβασμού. Μετά τον αποκλεισμό της από το Λιμπερταδόρες όμως, έκανε μερικά καλά παιχνίδια στο τέλος και η 13η θέση που πήρε, της έδωσε το εισιτήριο για το Κόπα Σουδαμερικάνα του 2025. Φλα-Φλου Είναι ένα από τα πιο δημοφιλέστερα ντέρμπι στη Βραζιλία μεταξύ των ομάδων Φλουμινένσε και Φλαμένγκο. Η Φλαμέγκο προηγείται στις νίκες έναντι της Φλουμινένσε. Ο μεγαλύτερος σε προσέλευση ποδοσφαιρικός αγώνας στην ιστορία καταγράφηκε στις 15/12/1963. Η προσέλευση του κόσμου ήταν 194.603 άτομα.Το αποτέλεσμα της αναμέτρησης ήταν 0 - 0. Άλλοι αγώνες με μεγάλη προσέλευση κόσμου είναι οι εξής : Φλαμέγκο - Φλουμινένσε 2 - 3 171.599, 15/06/1969 Φλαμένγκο - Φλουμινένσε 0 - 0 155.116, 19/05/1976 Φλαμένγκο - Φλουμινένσε 0 - 1 153.520, 16/12/1984 Φλαμένγκο - Φλουμινένσε 0 - 2 138.599, 02/08/1970 Φλαμένγκο - Φλουμινένσε 1 - 1 138.557, 22/04/1979 Φλαμένγκο - Φλουμινένσε 5 - 2 137.002, 23/04/1972 Φλαμένγκο - Φλουμινένσε 2 - 1 136.829, 07/09/1972 Φλαμένγκο - Φλουμινένσε 3 - 3 136.606, 18/10/1964 Φλαμένγκο - Φλουμινένσε 1 - 0 124.432, 23/09/1979 Άλλα ντέρμπι είναι αυτά με τη Βάσκο Ντα Γκάμα (ντέρμπι «Γιγάντων») και την Μποταφόγκο (ντέρμπι «Παππούδων») Φωτοθήκη Τίτλοι Παραπομπές Εξωτερικοί σύνδεσμοι Πολυμέσα σχετικά με το θέμα Φλουμινένσε ΦΚ στο Wikimedia Commons (Πορτογαλικά) Επίσημος ιστότοπος